Il- poetessa Therese Pace għadha kemm baghtitli dawn il- messaġġi : Kumment 1 : Dhalt nara ftit il- blog tiegħek u veru kien fih x' tara . Ghadni ma rajtx kollox , tajtu daqqa t' għajn fuq fuq u nerġa' nidħol il- lejla biex niflih sew . Hemm ħafna artikli interessanti imma l- ewwel li ħarist kien għar- rapport ta' Ravenna . Milli jidher kellkom esperjenza sabiħa ħafna . Issa gibuha fuq il- gazzetti kollha biex min ma jridx ukoll ikollu jaraha ! ! ! ! ! ! ! ! ! ! ! ! Ghad irrid naqra sew l- intervista ma' dak il- professur Rumen . Veru għandek kuntatti interessanti int . Dwar l- intervista tiegħi ħarġet tajba imma dejjem ngħid jien fejn ħaddieħor jien farka . Dwar it- tnejn Awstraljani nistqarr li qatt ma kont smajt bihom avolja Karkariżi . Biex tara kemm jiswa blog hekk . Tislijiet u prosit mill- ġdid Kumment 2 : Xtaqt inzid ma ta' qabel biex tkun taf kemm hu siewi u segwit il- blog tiegħek . Minnu daħlu sitta fis- sit tiegħi wara li ppostjajt l- intervista tiegħi , u dawn mill- Korea , Arġentina , America . grazzi Xi tgħid Therese Pace dwar l- opportunitajiet li joffru għaqdiet bħall- GhPM ? Huma ta' siwi kbir lill- letteratura u għalhekk ta' min jinkoraġġihom u jsostnihom moralment u anki finanzjarjament biex ikomplu jrendu l- frott . Huma l- benniena tal- poeta - tarbija , il- vetrina fejn min għadu qiegħed isib saqajh fix- xena letterarja jista' jesponi xogħlijietu għall- gost u l- kritika kostruttiva . Huma nixxiegħa ta' riżors uman ħeġġien , promoturi senza interessi tal- kelma miktuba , grupp fejn wieħed jitgħallem mill- ieħor , speċjalment mill- poeti diġa stabbiliti u fejn permezz tal- konkorsi annwali li jorganizzaw , wieħed ikun jista' jevalwa f' liema stadju wasal u x' inhuma l- ingredjenti ta' poeżija tajba . Mingħajrhom tħossok iżolat għax huma sors ta' kuraġġ għall- poeti emerġenti , jgħinuk tegħleb kull sens ta' nferjorità u temmen fik innifsek . Jgħinuk bil- pariri u bl- esperjenza tagħhom meta tiġi biex tippublika l- ewwel darba u mhux hekk biss iżda apparti l- appoġġ morali jgħallmuk ukoll ( għax imġarrba ) saħansitra kif issib suq għall- prodott tiegħek , ħaġa li kull min jippublika jaf kemm hi diffiċli . Dan il- benefiċċju kollu u iktar nista' ngħid li ħadtu jien stess kemm ili membru . Infatti tista' tqis li din l- istess intervista hija eżempju ċar u kontinwazzjoni ta' dan . X' taħseb dwar l- opportunitajiet li joffri l- internet lil poeti bħalek ? L- internet bla dubju huwa għodda effiċjenti , irħisa , komda u fuq kollox effettiva li tippermetti lil nies bħali li l- mezzi tagħħhom u l- firxa fejn jimirħu huma limitati , jistgħu jmiddu riġlejhom ukoll barra minn xtutna . Li ma kienx għalih żgur li l- pass modest li s' issa għamilt ma kienx ikun possibbli . Għandek id- dinja tmiss mal- ponot ta' subgħajk , opportunitajiet ġodda bla limitu x' tisfrutta , udjenza pronta biex tisimgħek u tevalwak b' mod dirett , insomma lok faċli fejn issib nies bl- istess interess tiegħek u b' kulturi differenti biex magħhom tagħmel skambji elettroniċi ta' ħsibijiet u kultura . . Illum anki kotba sħaħ tista' tpoġġi fuq l- internet u tkun ippublikajt mingħajr ebda spejjeż . Ngħid għalija nfittex li nieħu kemm nista' minn din il- possibilità . Naf li ħafna mill- poeżiji tiegħek issibhom imferrxin fuq siti elettroniċi differenti . Semmi ftit minn dawn is- siti fejn wieħed jista' jsib il- kitbiet tiegħek . Il- kitbiet tiegħi nipprova nesportahom kemm nista' għax huma l- vuċi tiegħi u min jisma' lilhom isir jaf li neżisti . X' uħud mis- siti elettroniċi fejn wieħed jista' jsib il- poeżiji tiegħi huma , , patrickjsammut . blogspot , european poetry in motion , write me a metaphor , , ecumenical world patriarchate , tra le parole e l ' infinito , poetry malta , Bottega letteraria u oħrajn . Naf li inti tikteb bil- Malti , bl- Ingliż u bit- Taljan . X' ' vantaġġi għandu l- poeta meta jikteb b' ilsna differenti ? Nikteb b' dawn il- lingwi għax inħossni komda fihom f' dak il- mument u mhux għal xi vantaġġ partikolari . Huwa fatt , però li inti tkun qed twessa' l- medda ta' fejn timraħ u forsi b' hekk tista' tkattar l- opportunitajiet ta' għarfien u ssib niċċa skond l- istil partikolari tiegħek . Iżda mhux bilfors . Donnu li kull pajjiż , minkejja kollox , għandu l- istil l- iktar imħaddem tiegħu u poeżija ma tintogħġobx l- istess f' pajjiżi differenti . Nazzarda ngħid li t- Taljani għadhom xi ftit iktar konservattivi minn ħaddieħor fejn tidħol il- poeżija . Min- naħa l- oħra , fir- Renju Unit illum titħaddem iktar il- poeproża . Għalhekk tagħmel tajjeb li tifrex djulek kemm tista' għax iktar għandek ċans li għeruqek jaqbdu fis- sod . Liema huma t- temi ewlenin li tittratta fil- poeżiji tiegħek ? X' forom metriċi u prosodiċi tħaddem l- iktar ? Temi soċjali u poeżiji deskrittivi nħobbhom ħafna , l- element reliġjuż jinħass qawwi wkoll fil- kitbiet tiegħi , imbagħad ir- romantiku ma jonqosx speċjalment l- imħabba bejn id- diversi ġenerazzjonijiet li tista' tgħid hija l- ħolqa li tifforma l- katina tal- ħajja . L- element tal- maternità - wara kollox jien mara u omm . Inħossni komda ħafna nuża' l- vers ħieles , mhux għal kollox imma , għax inħoss li hu dover tiegħi li kultant nerġa' lura minn fejn tlaqt billi ndaħħal ir- rima talanqas 'l hawn u 'l hinn biex nagħti melodija isbaħ lill- poeżija . Għax poeżija hija melodija . Meta mbagħad inkun qed nittratta tema jew persuna speċjali bla ma rrid arani ndur għall- poeżija tradizzjonali . Dik hija mmortali u għandha postha dejjem . L- iktar , il- vers endekasillabu jew tat- tmienja , għax jinstemgħu ħelwin , mexxejja u melodjużi ħafna . Bħala prosodija il- kwartina u t- terzina li daż- żmien qed tintuża ħafna . Ma jfissirx imma li ma nħaddimx forom oħra wkoll . L- ewwel ġabra poetika tiegħek ARPEĠĠI kienet ippremjata mill- Kunsill Nazzjonali tal- Ktieb . X' ifisser dan għalik ? Li jkollok l- ewwel attentat ta' pubblikazzjoni tiegħek ippremjat bl- iktar premju ta' prestiġju li jeżisti f' Malta ma jistax jonqos milli jagħtik sodisfazzjon kbir u jagħmillek kuraġġ biex tkompli tikteb u tippubblika . Jurik li għallinqas qbadt id- direzzjoni t- tajba u jħeġġek biex tkompli miexi 'l quddiem waqt li ttejjeb . Ifisser li hemm barra sibt min apprezza l- fatt li għad li l- edukazzjoni tiegħi kienet bażika , minn dak li ħadt , għaraft inrodd lura xi ħaġa pożittiva u fuq kollox ta' ċertu valur letterarju . Ta' dan nirringrazzjahom . Iġġħielni nistinka iktar biex lil min ra xi ftit tat- talent fija issa nagħtih raġun . Mill- bqija trid iżżomm saqajk ma' l- art . Minn fejn u meta twieled l- interess tiegħek fil- poeżija u fil- kitba in ġenerali ? L- interess fil- poeżija nħoss li twieled miegħi . Dak tal- kitba inġenerali żviluppa iktar tard . Ta' età ċkejkna kont irreċtajt poeżija ta' għoxrin strofa bl- amment fuq il- palk ta' l- iskola għall- ħabta tal- Milied u mort tajjeb ħafna . . Dejjem nafni naqra l- poeżiji u kull fejn immur inġorr il- ktieb miegħi . Barra minn hekk il- kurunelli li kienet tgħid ommi kull fil- għaxija minn dejjem affaxxinawni bir- rima tagħhom . Kienu l- ewwel poeżiji li smajt fuq ħoġor ommi u nħoss li kienu ta' spunt qawwi għalija biex nibda nikteb . Kif kien ukoll il- Pronostku Malti li ma kont infalli qatt milli nixtri meta joħroġ . Dan l- aħħar ktibt ukoll xi novelli bil- Malti , żewġ drammi b' att wieħed bl- Ingliż u lirika għal oratorju lil Sant' Elena li għad irid jiġi mmużikat . Ktibt ukoll leġġenda , imma din ħafna snin ilu . X' tissuġġerixxi lil min irid ikollu suċċess bħala kittieb jew poeta ? Ġenwinità . Li l- ewwel nett jaqra ħafna kitbiet ta' poeti stabbiliti , li josserva ħafna u jixtarr ħafna għax b' hekk jagħti lewn u varjanzzjoni lill- ħsieb tiegħu meta jiġi biex jikteb . Li jimxi bil- pass tiegħu għax inkella jaqta' nifsu . Imbagħad li ma jaqtax qalbu mill- kritika għax il- kritika hija għodda essenzjali biex tistabbilixxi l- livell li trid tilħaq u biex tagħraf l- isfidi ta' quddiemek . Li jkun oriġinali kemm jista' , u joħloq xi tip ta' timbru li jiddistingwieh minn ħaddieħor . Għall- kumplament taħseb il- muża . Qatt ipparteċipajt f' xi proġett marbut mal- kitba ta' nisa esklussivament ? Proġetti straordinarji le . Ħadt sehem f' xi konkorsi li kienu miftuħa biss għan- nisa , sew fl- Ingilterra kif ukoll fl- Italja , f' iljieli ta' qari f' Malta ddedikati lin- nisa u fi programm letterarju fuq ir- radju min- nisa għan- nisa . Proġetti futuri ? L- iktar proġett qarib huwa ktejjeb ta' Taħriġ il- Fehem għall- istudenti li ħejjejt flimkien man- neputija li hija għalliema tal- Malti fi skola Sekondarja . Mistenni li jiġi varat fi żmien il- fiera tal- ktieb . Qed naħdem ukoll fuq antoloġija poetika bl- Ingliż għax inħoss li tista' twasslek fejn l- antoloġija bil- Malti , minħabba r- restrizzjoni ta' l- istess lingwa , ma setgħetx tasal . Ta' wara jafu Alla .